Andreas Mikkelsen «super happy» med 2. plass i VM-rallyet
Søndag gasset han for triumf i Polen, men måtte se VW-kollega Sebastien Ogier 11,9 sekunder foran seg til slutt. Dette er Mikkelsens fjerde 2. plass i VM-løp. Tidligere i 2015 har han tatt fire 3. plasser. 2. plassene stammer fra 2014-sesongen. – Super, super happy, melder Mikkelsen selv på twitter.– Det har vært en perfekt helg. Etterpå sa han til journalister: – Jeg tror aldri jeg har kjørt bedre enn dette. Mikkelsen fikk VM-bronse i fjor, og ligger i øyeblikket an til sølv i år. Samtidig har han veldig lyst til å ta sin første seier i et VM-løp. Til nå i 2015 har Ogier vunnet fem av syv VM-runder. De to øvrige er vunnet av Jari-Matti Latvala og Kris Meeke. Etter lørdagens etapper lå nordmannen bare 5,6 sekunder etter verdensmester Ogier - og i rallysammenheng er det nesten ingenting. Søndag morgen vant imidlertid Ogier den nest siste etappen. Han kjørte 2,5 sekunder raskere enn nordmannen på de 14,6 kilometerne. Det betydde at avstanden mellom dem var 8,1 sekund i franskmannens favør foran den aller siste etappen i VM-rallyet i Polen. – Jeg prøver å ta Seb, men ikke for en hver pris. Uten at Seb gjør en feil, så vil det bli vanskelig, sa Mikkelsen da han kjørte i mål på SS18 søndag morgen. Ogier imponerte med å vinne også den siste fartsprøven. Det betydde at avstanden ned til Mikkelsen altså ble 11,9 sekunder til slutt. Nok en gang dobbeltseier til VW, mens Ott Tänak i Ford kjørte inn til 3. plass.– En veldig spesiell seier for meg, sa Ogier ved målpassering søndag ettermiddag. Flere ganger i karrieren har Andreas Mikkelsen vært veldig nærme seier. I Sverige i februar var det bare en generaltabbe av ham selv som gjorde at det ikke ble 1. plass. Han kjørte i grøfta på den siste etappen. Farten er ekstremt stor på veiene i Polen. Gjennomsnittshastigheten til Ogier var 120,84 km/t fram til lørdag kveld. Til sammenligning er «VM-rekorden» 122,9 km/t i Finland i 2012. På en av etappene i Polen var faktisk snittfarten over 130 km/t. Sebastien Ogier er førstefører hos VM, mens Mikkelsen har status som tredjefører. Etter det VG forstår fikk nordmannen likevel lov til å kjøre for seier søndag. VWs motorsportssjef Jost Capito er veldig fornøyd med det han ser i Polen: – Duellen mellom Ogier og Mikkelsen er ekstremt spennende. Et stort kompliment til begge, men en spesiell til Andreas: han presser den dobbelte verdensmesteren helt til målstreken. – Den som ikke har vært fan av rally-VM tidligere, bør i hvert fall bli det nå, mener Capito. Mads Østberg har ikke lyktes i Polen. – Det er bra at det er ferie nå. Så blir det en ny start i Finland, sier han. Stillingen etter 18 av 18 fartsprøver: 1. Sebastien Ogier, Frankrike (VW Polo) . 2. Andreas Mikkelsen, Norge (VW Polo) +11,9. 3. Ott Tänak, Estland (Ford Fiesta) +23,0. 4. Jari-Matti Latvala, Finland (VW Polo) +44,7. 5. Hayden Paddon, New Zealand (Hyundai i20) +1,14,6. 9. Mads Østberg, Norge (Citroën DS3) +2,18,2. PS: Latvala har trøbbel med å få bilen tilbake til serviceplassen, og kan derfor komme til å miste sin 4. plass. 2nd at @rajdpolski !! Super Super happy! It's been a perfect weekend! #WRC #RallyPoland http://t.co/inQPmP8mqu — Andreas Mikkelsen (@AMikkelsenRally)05.07.15, 12:51 So, guys, this is the strategy for the Power Stage! #WRC #RallyPoland http://t.co/UtRYUToiBs — Andreas Mikkelsen (@AMikkelsenRally)05.07.15, 11:00
Andreas Mikkelsen (26) har fortsatt til gode å vinne en VM-runde i rally.